钦定古今图书集成/明伦汇编/氏族典/第242卷 > 张孝杰
## 钦定古今图书集成/明伦汇编/氏族典/第242卷 > 张孝杰

按《辽史张孝杰传》：“孝杰，建州永霸县人。家贫好学。重
熙二十四年，擢进士第一。清宁间，累迁枢密直学士。
咸雍初，坐误奏事，出为惠州刺史，俄召复旧职。三年，
参知政事，同知枢密院事，加工部侍郎。八年，封陈国
公，为北府宰相。大康元年，赐国姓。明年，乙辛谮皇太
子，孝杰同力相济。及乙辛受诏按皇太子党人，诬害”
忠良，孝杰之谋居多。乙辛荐孝杰忠于社稷，帝谓孝
杰可比狄仁杰，赐名仁杰。六年，既出乙辛，上亦悟孝
杰奸佞，寻出为武定军节度使。坐私贩广济湖盐及
擅改诏旨，削爵，贬安肃州，数年乃归。大安中，死于乡。
乾统初，剖棺戮尸。